Metodické usmernenie č. MF/012745/2017-352 zo dňa 15.05.2017 k postupu účtovania prijatých úhrad prostredníctvom IOM v obci

Obce vedú účtovníctvo v zmysle zákona č. 431/2002 Z. z. o účtovníctve v znení neskorších predpisov (ďalej len „zákon o účtovníctve“) a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).
V zmysle § 5 ods. 4 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov integrované obslužné miesto (ďalej „IOM“) slúži na asistovanú elektronickú úradnú komunikáciu fyzických osôb a právnických osôb s orgánmi verejnej moci pri výkone verejnej moci elektronicky. Ide o národný projekt orientovaný na občana. IOM prevádzkuje obec alebo mestská časť v Bratislave a Košiciach, ktoré sú matričným úradom, ale môže ho prevádzkovať aj iný orgán verejnej moci alebo poštový podnik poskytujúci univerzálnu službu. Ide o pracoviská, kde si občan môže vybaviť:
1.	Výpis/Odpis z registra trestov
2.	Výpis z listu vlastníctva
3.	Výpis z Obchodného registra
V zmysle Vyhlášky Ministerstva financií Slovenskej republiky č. 25/2014 Z. z. o integrovaných obslužných miestach a podmienkach ich zriaďovania, označovania, prevádzky a o sadzobníku úhrad v znení neskorších predpisov sa celkovou úhradou za službu obslužného miesta rozumie súčet úhrady za činnosť obslužného miesta a správneho poplatku alebo súdneho poplatku alebo poplatku za výpis z registra trestov. Úhrada za činnosť obslužného miesta sa považuje za úhradu vrátane dane z pridanej hodnoty, ak je prevádzkovateľ platiteľom tejto dane. Sadzba úhrady za asistovanú službu je príjmom prevádzkovateľa IOM. Prijatú úhradu správneho poplatku, súdneho poplatku alebo poplatku za výpis z obchodného registra sa odvádza do štátneho rozpočtu.
Príklad účtovania zinkasovaných úhrad prostredníctvom IOM v obci:
Text	MD	D	
Príjem IOM - správny poplatok v hotovosti	211	359	
Príjem IOM – asistovaná služba (príjem obce) v hotovosti	211	633	
Odvod správneho poplatku do štátneho rozpočtu	359	221	

Dátum:         15.05.2017
Vypracoval:  Ing. Jana Hvojníková
                     samostatné oddelenie legislatívy a metodiky verejnej správy 
                     tel.: 02/59 58 32 35

Schválil:       Ing. Ladislav Zakhar, PhD.
                    vedúci samostatného oddelenia legislatívy a metodiky verejnej správy
                    tel.: 02/59 58 32 22

                    Ing. Miriam Majorová, PhD.
                    generálna riaditeľka sekcie štátneho výkazníctva